కేంద్ర బ్యాంక్‌ల జోలికి రావొద్దు..!
- విధానాల రూపకల్పనలో జోక్యం వద్దు
- అలా చేస్తే ప్రభుత్వాలది 'సెల్ప్‌ Ûగోలే'
- దుమారం రేపుతున్న విరాల్‌ వ్యాఖ్యలు..
- డిప్యూటీ గవర్నర్‌ వ్యాఖ్యలతో కొత్త చర్చ
- ప్రస్తుత పరిస్థితికి ఇది దర్పణం: విశ్లేషకులు
నవతెలంగాణ, వాణిజ్య విభాగం: కేంద్రంలోని మోడీ సర్కారు దేశంలోని స్వతంత్ర వ్యవస్థల పనితీరులో తీరని జోక్యం చేసుకుంటున్నట్టుగా కనిపిస్తోంది. సీబీఐ విషయంలో ఈ విషయం నిరూపితమైనట్టే.. దేశ ఆర్థిక వ్యవస్థకు చుక్కాని లాంటి భారతీయ రిజర్వు బ్యాంక్‌ (ఆర్‌బీఐ) విషయంలోనూ ప్రభుత్వ జోక్యం మితిమీరుతున్నట్టుగా కనిపిస్తోంది. ఈ దిశగా ఆర్‌బీఐ డిప్యూటీ గవర్నర్‌ విరాల్‌ ఆచార్య ఎ.డి.ష్రాఫ్‌ స్మారకోపన్యాసంలో పరోక్షంగా చేసిన వ్యాక్యలు శనివారం ఆర్థిక, రాజకీయ వర్గాల్లో తీవ్ర చర్చలకు దారి తీసింది. కేంద్రబ్యాంకు స్వతంత్రతలో ప్రభుత్వాలు జోక్యం చేసుకోరాదని, ఆర్బీఐ అధికారల్లో కోత విధిస్తే.. సర్కారు సెల్ఫ్‌ గోల్‌ వేసుకున్నట్టేనని ఆర్‌బీఐ డిప్యూటీ గవర్నర్‌ విరాల్‌ ఆచార్య హెచ్చరించడం ఈ చర్చకు మరింత ఆజ్యం పోసింది. ఆర్థిక సంస్థలకు నిబంధనలను రూపొందించే కేంద్ర బ్యాంకు స్వతంత్రతలో ప్రభుత్వాల జోక్యం మంచిది కాదని తెలిపారు. ఇందుకోసం ఆయన 2010లో అర్జెంటీనాకు ఎదురైన గడ్డు పరిస్థితులను పోల్చుతూ వివరణనిచ్చారు. సర్కారపు మితిమీరిన జోక్యంపై గత కొంతకాలంగా గుర్రుగా ఉన్న ఆర్‌బీఐ యాజమాన్యం వీలు దొరికనప్పుడల్లా తన అసంతృప్తిని వెల్లగక్కుతూ వస్తోంది. ఈ క్రమంలో భాగంగానే విరాల్‌ ఆచార్య వ్యాక్యలు చేసి ఉంటారని ఆర్థిక విశ్లేషకులు చెబుతున్నారు. విరాల్‌ వ్యాక్యలు చూస్తుండే ఆర్‌బీఐకి కేంద్ర ప్రభుత్వానికి మధ్య దూరం పెరుగుతూ వస్తోందన్న అనుమానాలు బలపడుతున్నాయని విశ్లేషకులు చెబుతున్నారు. సమావేశంలో భాగంగా విరాల్‌ మాట్లాడుతూ.. ప్రభుత్వాల విధానాలు ఎన్నికల్లో గెలుపే లక్ష్యంగా ఉంటాయని, కేంద్ర బ్యాంకులు సుదీర్ఘ లక్ష్యాలను దృష్టిలో పెట్టుకుని నిర్ణయాలు తీసుకుంటాయని తెలిపారు. ప్రభుత్వాల నిర్ణయాలు స్వల్పకాల లక్ష్యాలతో ఉంటాయని, కేంద్ర బ్యాంకు నిర్ణయాలు ప్రతి సెషన్‌లోనూ సమతుల్యతను కాపాడేలా క్లిష్టతతో కూడి ఉంటాయని అన్నారు. ఈ అంశాన్ని క్రికెట్‌తో పోలుస్తూ.. ప్రభుత్వ నిర్ణయాలు టీ20 మ్యాచ్‌లా ఉంటే, ఆర్బీఐ నిర్ణయాలు టెస్ట్‌ మ్యాచ్‌లా ఉంటాయని వివరించారు. అలాగే ప్రయివేటు బ్యాంకులపై ఉన్నట్టే ప్రభుత్వ రంగ బ్యాంకులపైనా అన్ని అధికారాలు ఆర్‌బీఐ ఉండాలని అన్నారు. ముఖ్యంగా బోర్డు మెంబర్ల తొలగింపు, బ్యాంకుల ఏకీకరణ, లైసెన్స్‌ రద్దు అంశాల్లో ఆర్బీఐ తీసుకున్న నిర్ణయంపై ప్రభుత్వానికి విజ్ఞప్తి చేసుకునే అవకాశాన్ని నిబంధనల నుంచి తొలగించాలని చెప్పారు. కేంద్ర బ్యాంకు కూడా ఒకవేళ పొరపాటు చేస్తే.. అందుకు జవాబుదారీతనం కలిగి ఉంటుందని అన్నారు. అంతేకానీ నేరుగా ప్రభుత్వం జోక్యం చేసుకుంటే కేంద్ర బ్యాంకు దాని స్వయంప్రతిపత్తిని కోల్పోతుందని వివరించారు. సమావేశంలో ఉపన్యసించడానికి ఈ విషయాన్ని సూచించిన ఆర్బీఐ గవర్నర్‌ ఉర్జిత్‌ పటేల్‌కు ఆయన ధన్యవాదాలు చెప్పడం ఆర్‌బీఐపై సర్కారు అధిపత్యాన్ని చెప్పకనే చెబుతోంది. కేంద్ర సర్కారు పరోక్ష ఒత్తిడిని తిప్పికొట్టేందుకు ఈ వేదికను అవకాశంగా చేసుకుందని నిపుణులు విశ్లేషిస్తున్నారు.
మీ స్నేహితులకు రికమెండ్ చెయ్యండి